tartuNLP/wikipedia-smugri-20251201 huggingface dataset:
Kongsberg (yritys)

Kongsberg on norjalainen teollisuuskonserni, joka on perustettu vuonna 1814. Sen liikevaihto oli vuonna 2006 noin kolme miljardia Norjan kruunua, ja henkilöstöä sillä oli 1 550. Norjan elinkeino- ja kauppaministeriö omistaa yhtiön osakkeista puolet.
Konsernin pääosa on Kongsberg Defence &amp; Aerospace (KDA). Sen päätuote on ollut meritorjuntaohjukset, etenkin Penguin, jonka toi markkinoille 1970-luvun alussa Kongsberg Våpenfabrikk -yhtiö. KDA:ssa työskentelee 1 400 henkilöä.
KDA harjoittaa avaruusalusten laitteiden ja rakenteiden tuotantoa itse ja Kongsberg Spacetec -tytäryrityksen kautta. KDAn ja Norjan valtion omistama Kongsberg Satellite Services operoi satelliittien maa-asemia Tromssassa. Yhtiö tekee Ariane 5 -raketin osia.
22. marraskuuta 2008 avattiin uusi KDA:n tehdas, joka valmistaa osia Norjan tilaamiin Lockheed F-35 Lightning II -hävittäjälentokoneisiin.
Tammikuussa 2018 kerrottiin, että Kongsberg ja Patria perustavat uuden yksikön. Se tulee kehittelemään ilmatorjunta-aseistusta, lähinnä ohjuksia, sijaintipaikkanaan Tampere. Heinäkuussa 2018 kerrottiin Kongsbergin ostavan Rolls-Roycen Marine-yksikön, johon kuuluvat myös tehtaat Raumalla, Turussa ja Kokkolassa.
Iglesia ni Cristo

Iglesia ni Cristo ("Kristuksen kirkko") on filippiiniläinen kirkkokunta. Se kiistää kolminaisuusopin, jota ei pidä oikeaan kristillisyyteen kuuluvana. Jumalan katsotaan olevan yksi, eikä Jeesusta näin ollen pidetä Jumalana. Kirkolla on melko paljon jäseniä Filippiineillä, mutta se toimii myös ulkomailla. Sen perusti vuonna 1914 Felix Manalo, jonka kuoltua vuonna 1963 liikkeen johtoon nousi Eraño G. Manalo.
Ennen oman kirkkonsa perustamista Felix Manalo oli ollut jo pitkään hengellinen etsijä ja liittynyt muun muassa seitsemännen päivän adventisteihin. Kuten muissakin kristillisissä kirkkokunnissa, myös Iglesia ni Criston parissa Raamattua pidetään opin perustana ja jäseneksi tullaan kasteen kautta.
Iglesia ni Cristo on saanut osakseen kritiikkiä muun muassa siitä, että se pitää itseään ainoana oikeana kirkkona ja katsoo muiden kristittyjen sortuneen apostasiaan alkukirkon jälkeen.
Firmicutes

Firmicutes eli firmikuutit on bakteerien pääjakso, johon kuuluu kolme bakteerien luokkaa ja yli 250 bakteerisukua. Suurin osa firmikuuteista on grampositiivisia, ja monet niistä muodostavat itiöitä. Firmikuutit jaotellaan tavallisesti kolmeen luokkaan: anaerobisiin "Clostridia" -bakteereihin, fakultatiivisesti aerobisiin basilleihin sekä "Mollicutes" -luokkaan, jonka bakteereilla ei ole lainkaan soluseinää.
Jaottelu.
Seuraavassa luettelossa esitetään tärkeimpiä "Firmicutes" -pääjaksoon kuuluvia bakteerisukuja.
Bacilli

Bacilli eli basillit on bakteerien luokka, johon kuuluu kaksi lahkoa: "Bacillales" ja "Lactobacillales". Termiä "basilli" käytetään tarkoittamaan useita asioita: "Bacilli" on bakteerien luokka, ja "Bacillus" on kyseiseen luokkaan kuuluva bakteerisuku. Lisäksi termiä "basilli" käytetään usein synonyymina kuvaamaan yleisesti sauvamaisia bakteereita, jotka eivät siis välttämättä kuulu "Bacilli"-luokkaan.
Marian ilmestys

Marian ilmestys tai mariaaninen ilmestys on tapahtuma, jossa Neitsyt Marian oletetaan ilmestyneen yhdelle tai useammalle henkilölle. Tällaisia ilmestyksiä on raportoitu runsain määrin eri puolilla maailmaa. Esimerkkejä tunnetuista ilmestyksistä ovat Lourdesissa tapahtuneet ilmestykset, Fatiman Neitsyt Maria, Međugorjen ilmestykset ja Zeitounin neitsyt. Joskus Neitsyt Marian ilmestymiseen on liitetty ihmeparantumisia; näin esimerkiksi Lourdesissa, jossa ilmestyksen näki alun perin Bernadette Soubirous. Varhaisempiin esimerkkeihin lukeutuu Guadalupen neitsyt, jonka sanotaan ilmestyneen alkujaan Juan Diegolle. Joskus oletetuista ilmestymispaikoista tulee suosittuja pyhiinvaelluskohteita. Lourdes ja Fatima ovat tästä esimerkkejä. Neitsyt Marian on sanottu ilmestyneen jo alkukirkon aikana Jaakob vanhemmalle. Suomessa on raportoitu Marian ilmestyneen eräälle suntiolle ladon seinään Hämeenlinnassa.
Osa ilmestyksistä on saanut Vatikaanin hyväksynnän. Marian ilmestykset ovat teologisesti yksityistä, eivät yleistä ilmoitusta.
Bahrainin hallitsija

Bahrainin kuningas () on ollut Bahrainin valtionpäämies vuodesta 2002 lähtien, kun Bahrainin uusi perustuslaki astui voimaan ja sen nojalla emiiri Hamad ibn Isa Al Khalifa sai kuninkaan arvonimen.
Historia.
Vuosina 1783–1971 Bahrainin valtionpäämiehiä kutsuttiin arvonimellä Bahrainin hakim (arab "Hakim al-Bahrayn") ja vuosina 1971–2002 valtionpäämiehen arvonimi oli Bahrainin emiiri (arab. "Amir Dawlat al-Bahrayn").
Bahrain oli Britannian protektoraatti asemassa vuosina 1913–1971. Status protektoraattina päättyi 16. joulukuuta 1971, ja Bahrain itsenäistyi suvereeniksi valtioksi.
Valtaoikeudet.
Poliittinen valta käytännössä kokonaan keskittynyt Al Khalifan perheelle, vaikkakin kuningas Hamad bin Isa onkin puhunut reformien puolesta. Kuninkaalla on suuret valtaoikeudet huolimatta siitä, että vuoden 2002 perustuslain mukaan Bahrain on perustuslaillinen monarkia.
Bahrainin perustuslain mukaan kuninkaalla on mm. seuraavat valtaoikeudet:
Luettelo Bahrainin hallitsijoista.
Bahrainin kuninkaat.
Lähde:
Minamata-tauti

Minamata-tauti tai Minamata-sairaus (, joskus Chisso-Minamata -tauti ) on elohopeamyrkytyksen aiheuttama neurologinen oireyhtymä. 
Minamata-tauti havaittiin ensimmäisen kerran Minamatan kaupungissa Japanissa vuonna 1956. Sen aiheutti metyylielohopean päästö teolliseen jäteveteen Chisso Corporationin kemikaalitehtaasta, joka jatkui vuosina 1932–1968. On myös esitetty, että metaboliset bakteerit olisivat muuntaneet jäteveden elohopeasulfaattia metyylielohopeaksi.
Oireet.
Oireisiin kuuluvat ataksia, käsien ja jalkojen parestesia, lihasheikkous, supistunut näkökenttä, kuulovaurio ja puhehäiriö. Vakavimmissa tapauksissa vaikeat psykiatriset oireet, halvaus, kooma ja kuolema seuraavat viikoissa ensimmäisten oireiden esiinnyttyä. Taudilla on myös synnynnäinen muoto, joka kohdistuu sikiöihin.
Secret of Evermore

Secret of Evermore on Square Softin kehittämä ja julkaisema toimintaroolipeli, joka on julkaistu vuonna Super Nintendo Entertainment Systemille. Peli julkaistiin 1996 PAL-alueilla.
"Secret of Evermore" oli ainoa Yhdysvalloissa tuotettu Square-peli. Peliin liittyi virheellinen käsitys, jonka mukaan se olisi syrjäyttänyt "Seiken Densetsu 3":n englanninkielisen julkaisun.
Pelaaminen.
Pelin tarina keskittyy poikaan ja tämän koiraan, jotka joutuvat rinnakkaismaailmaan oudon koneen vaikutuksesta, ja pelaajan on löydettävä paluu kotiin. Pelimaailma on jaettu eri historiallisia aikakausia muistuttaviin alueisiin, jotka ovat muotoutuneet sinne päätyneen "todellisen" maailman henkilön mukaan. Päähenkilö tuntee fiktiivisiä B-elokuvia ja koira muuttaa muotoaan eri aikakausien mukaan.
Stadio Nazionale del PNF

Stadio Nazionale del PNF oli stadion Roomassa, Italiassa. Stadion rakennettiin 1927 ja sen kapasiteetti oli 50 000 henkeä. Stadionilla järjestettiin 17 ottelua vuoden 1934 jalkapallon maailmanmestaruuskilpailuissa ja siellä pelattiin myös turnauksen finaali. Roomalaiset jalkapalloseurat SS Lazio sekä AS Roma pelasivat kotiottelut Stadio Nazionalella vuoteen 1953 asti. Stadion korvattiin samana vuonna Stadio Flaminiolla.
Stade Olympique Yves-du-Manoir

Stade Olympique Yves-du-Manoir on stadion Colombesissa Ranskassa. Stadion on jalkapalloseura RCF Parisin sekä rugbyseura Racing Métron kotistadion. Stadionilla pidettiin vuoden 1924 kesäolympialaiset sekä vuoden 1938 jalkapallon maailmanmestaruuskilpailut. Stadion valmistui 1907 ja sen kapasiteetti on nykyään 7 000, kun se parhaimmillaan on ollut 60 000
Estadio Nacional Julio Martínez Prádanos

Estadio Nacional Julio Martínez Prádanos on Ñuñoassa, Chilessä sijaitseva urheiluareena. Se on Chilen kansallisstadioni ja on 46 000 ihmisen kapasiteetillaan maan suurin urheiluareena. Areena on tunnettu lähinnä jalkapallokentästään, mutta jalkapallokentän lisäksi samaan kompleksiin kuuluvat muun muassa tenniskenttä, allastilat, kuntosali, pyöräilystadion sekä BMX-rata. Chilen jalkapallomaajoukkue sekä CF Universidad de Chile käyttävät areenaa kotistadioninaan.
Estadio Nacional Julio Martínez Prádanosin rakennustyöt aloitettiin vuonna 1937 ja saatiin päätökseen seuraavana vuonna. Stadion oli Chilessä vuonna 1962 järjestettyjen jalkapallon maailmanmestaruuskilpailujen päästadion. Vuonna 1973 Chilessä valtaan nousi Augusto Pinochetin johtama sotilasdiktatuuri, joka ryhtyi käyttämään stadionia vankileirinä vasemmistolaisille toisinajattelijoille. Sotilasjuntan aikana arviolta yli 40 000 ihmistä oli vangittuna stadionilla. Sotilasjuntta kidutti ja teloitti huomattavan määrän poliittisia vankeja stadionilla.
Yacoubian – Talo Kairossa

Yacoubian – Talo Kairossa on Marwan Hamedin ohjaama Alaa Al-Aswanin romaaniin perustuva pitkä elokuva. Kirja herätti kotimaassaan valtavan kohun käsittelemiensä tabu-aiheiden vuoksi. "Yacoubian – Talo Kairossa" oli maahan tullessaan 2009 mahdollisesti ensimmäinen suomalaisessa teatteriohjelmistossa nähty egyptiläinen elokuva.
Rooleissa.
Lähde: 
Arvioita.
TV 1:n Tähtihetken Tarmo Poussu arvioi, että "Yacoubian – Talo Kairossa" on erinomaisesti näytelty ja kuvattu elokuva. Kohtausten tasolla sen kerronta toimii enimmäkseen hyvin, vaikka jotkut sen painotukset voivat länsimaista katsojaa kummastuttaa. Elokuvan suurin ja kohtalokkain ongelma on Poussusta sen yksitoikkoinen ja hiomaton rakenne, joka saa sen kiinnostavimmatkin juonilinjat vähitellen tuntumaan puuduttavilta.
Tähtihetken toinen arvioija Satu Linnapuomi tuomitsi elokuvan musiikin, jota piti ylipateettisena, Cherbourgin sateenvarjoilta lainattuna imelänä Elokuvamusiikkia isolla E:llä, jota tungetaan joka rakoon, sopipa se siihen eli ei. "Yacoubian" on hänestä sovinistinen ja homofobinen elokuva, jossa seksi on vallan väline ja korruptio ja kaksinaismoraali kukkii. Vaikka hän myöntää elokuvan saattavan Egyptissä olevan roheka, arvioi Linnapuomi meikäläisestä näkökulmasta kokonaisuuden olevan kuitenkin paitsi epämiellyttävä, myös saippuaoopperamainen ja osin jopa amatöörimäinen.
Timo Hämäläinen

Timo Hämäläinen (3. marraskuuta 1945 Pori – 2. elokuuta 2009 Helsinki) oli suomalainen toimittaja, suomentaja ja kirjallisuusarvostelija. Hän kirjoitti muun muassa Helsingin Sanomiin.
Hämäläinen oli vuodesta 1967 Yleisradiossa toimittajana ja teki uraauurtavaa työtä television kirjallisuusohjelmien luomiseksi. Hänen ohjelmiaan olivat muun muassa "Avoin ilta" ja Hannu Taanilan kanssa "Puhemylly". 1980-luvulla Hämäläinen toimitti Yle TV1:n "Lukulamppu"-ohjelmaa. Julkisuutta sai vuonna 1991 ohjelman jakso, jossa kirjailijavieras kiinnitti huomiota ohjelmaa isännöivän Hämäläisen humalatilaan. Tapauksesta sai alkunsa "Neurovisio"-viihdesarjassa esitetyt Dokulamppu-sketsit, jossa parodioitiin "Lukulamppua".
Jo ennen Yleisradiosta lähtöä Hämäläinen kirjoitti arvosteluja useisiin lehtiin, ja siirtyi sittemmin kokonaan lehtitoimittajaksi. Kymmenen vuotta 1995–2005 hän oli Helsingin Sanomien toimittaja. Kaksikielisenä hän seurasi erityisen kiinteästi ja asiantuntevasti pohjoismaista kirjallisuutta. Hän kuului myös Pohjoismaiden neuvoston kirjallisuuspalkinnon palkintolautakuntaan. Hän itse sai 1999 Pohjoismaiden ministerineuvosto journalistipalkinnon ja suomalais-ruotsalaisen kulttuurirahaston tunnistuksen 2003.
Lola (vuoden 1961 elokuva)

Lola on Jacques Demyn esikoispitkä elokuva vuodelta 1961. Mustavalkoinen elokuva on kuvattu hänen kotikaupungissaan Nantesissa.
Juoni.
Kabareetanssija Lola (Anouk Aimée) odottaa seitsemän vuotta poissa ollutta miestä, jonka lapsen hän on synnyttänyt. Toinen päähenkilö, haaveellinen Roland (Marc Michel) ihastuu Lolaan. 
Musiikki.
Musiikki on sekä Michel Legrandin varta vasten säveltämää että Bachin, Beethovenin ja Mozartin musiikkia.
Hypoksantiini-guaniinifosforibosyylitransferaasi

Hypoksantiini-guaniinifosforibosyylitransferaasi on entsyymi, joka katalysoi puriinien aineenvaihduntaa. Hypoksantiini-guaniinifosforibosyylitransferaasi katalysoi hypoksantiinista inosiinimonofosfaattia, guaniinista guanosiinimonofosfaattia ja ksantiinista ksantosiinimonofosfaattia. 
Olosuhteet.
Hypoksantiini-guaniinifosforibosyylitransferaasin massa vaihtelee eliöstä rippuen 42–150 kilodaltoniin. Jotta entsyymi toimisi kunnolla täytyy siihen olla kiinnittyneenä magnesiumioneja. Magnesiumin kanssa entsyymiin liittymisestä kilpailevat bariumin, kalsiumin, elohopean ja sinkin ionit. Nämät metalli-ionit ovat hypoksantiini-guaniinifosforibosyylitransferaasin inhibiittoreita. Muita entsyymin inhibiittoreita ovat merkaptopuriini ja tioguaniini, jotka asettuvat hypoksantiinin tilanne entsyymin aktiiviseen kohtaan. Hypoksantiini-guaniinifosforibosyylitransferaasi toimii parhaiten eliöstä riippuen 22–70 °C lämpötilassa ja pH:n ollessa 6–10. 
Hypoksantiini-guaniinifosforibosyylitransferaasi ja sairaudet.
Virhe hypoksantiini-guaniinifosforibosyylitransferaasin tuotantoa säätelevässä HPRT-geenissä tunnetaan nimellä Lesch–Nyhanin oireyhtymä. Tauti on peittyvästi periytyvä ja taudin kantaja on nainen. Oireyhtymässä ihmiselimistöön kertyy virtsahappoa. Oireyhtymä ilmenee henkisenä ja fyysisenä jälkeen jäämisenä.
Muurame (huonekalutehdas)

Muurame Oy on suomalainen huonekalutehdas, jonka Martti Vaara veljineen perusti Lahteen vuonna 1925 nimellä Veljekset Vaaran huonekalutehdas. Tehdas tunnetaan erityisesti Martti Vaaran tyttären Pirkko Stenrosin suunnittelemista huonekaluista.
Tehdas siirtyi välirauhan aikana Muuramen kuntaan, koska Lahti oli talvisodassa ollut radiomastojen vuoksi pommituskohde. Muuramessa tehdas oli vuoteen 1964, jolloin se siirtyi takaisin Lahteen. Tehdas ajautui konkurssiin lamavuonna 1991 mutta perustettiin uudelleen vuonna 1992.
Muurame Oy:n tuotanto muodostuu lähes yksinomaan Pirkko Stenrosin minimalistisista moduulikalusteista. Yrityksen tunnetuin ja pitkäisin tuotesarja on "Moduli", jonka ensimmäisetkin tuotteet, Stenrosin vuonna 1954 suunnittelemat "Kaksonen-" ja "Kolmonen"-lipastot, ovat yhä tuotannossa. Muita edelleen valmistettuja tuotesarjoja ovat "Neppari" (1975) ja "Mup" (1999). Tuotesarjoihin kuuluvat lipastojen, kaappien ja muiden säilytyskalusteiden lisäksi työ- ja ruokapöytiä, tv-tasoja, sohvia ja sänkyjä sekä lastenkalusteita. Niitä kaikkia yhdistävät niukka suorakulmainen muotokieli, mitoitusten ja värien yhteensopivuus sekä tuotesarjojen jatkuvuus.
Mallistolle ja Pirkko Stenrosille on myönnetty monia muotoilu- ja kalustealan palkintoja. Näiden lisäksi Muurame Oy:lle myönnettiin vuonna 1986 Tasavallan presidentin vientipalkinto.
Pirkko Stenros

Pirkko Kaarina Vaara-Stenros (o.s. Vaara, 1. joulukuuta 1928 Hollola – 21. marraskuuta 2024 Helsinki) oli suomalainen sisustusarkkitehti, joka tunnetaan julkisuudessa erityisesti Muuramelle suunnittelemistaan huonekaluista.
Stenros valmistui Taideteollisesta keskuskoulusta sisustusarkkitehdiksi 1951. Valmistuttuaan hän oli kolme vuotta sisustussuunnittelijana Artekilla. 1955 hän perusti miehensä arkkitehti Helmer Stenrosin kanssa arkkitehtitoimiston, jossa Helmer Stenros suunnitteli rakennukset ja Pirkko Stenros vastasi niiden sisustamisesta. Heidän suunnittelutöitään ovat useat hotellit ja teatterit, Amer-yhtymän pääkonttori ja keskiaikaisten kivikirkkojen restauroinnit. Hän teki samanaikaisesta töitä "Kaunis koti" -lehteen, jonka lukijoille hän suunnitteli vuosien mittaan tuhat sisustussuunnittelua.
Muurame oli Pirkko Stenrosin isän ja setien perustama huonekalutehdas, jolle hän suunnitteli huonekaluja koko muun työuransa ohella. Vasta 1993, kun Muurame konkurssin jälkeen perustettiin uudelleen, hän ryhtyi sen päätoimiseksi suunnittelijaksi. Moduli-kaappien ohella hän on suunnitellut muun muassa Mup-kaappeja ja laatikostoja, Nappi- ja Neppari-kaapistoja, lasten huonekaluja ja tv-tasoja.
Tasavallan presidentin kansainvälistymispalkinto

Tasavallan presidentin kansainvälistymispalkinto (vuoteen 1999 "Tasavallan presidentin vientipalkinto") on vuonna 1967 Suomalaisen Työn Liiton aloitteesta perustettu palkinto, joka vuoteen 1999 saakka myönnettiin vientipalkintona. Palkinnon myöntää tasavallan presidentti. Vuodesta 2015 alkaen ehdotuksen palkittavista yrityksistä ja yhteisöistä presidentille on tehnyt Team Finland -johtoryhmä. Vuoteen 2015 saakka ehdotukset palkittavista toimijoista presidentille teki kansainvälistymispalveluja tarjonnut Finpro.
Valintakriteerit.
Kansainvälistymispalkinto on sääntöjen mukaan tunnustus kansantaloutta ja elinkeinoelämää hyödyttäneestä toiminnasta kansainvälisessä toimintaympäristössä. Sen tarkoituksena on myös kannustaa niin voittajayritystä kuin muitakin suomalaisyrityksiä kansainvälistymisessä. Palkinnon jakoperusteluina ovat yrityksen menestyminen kansainvälisillä markkinoilla, kannattava kasvu, suomalaisen osaamisen kehittäminen sekä toiminnan vastuullisuus.
Team Finland kerää ja arvioi presidentille tehtävää esitystä varten ehdotuksia palkittavista yrityksistä ja yhteisöistä laaja-alaisesti omasta verkostostaan sekä yritysjärjestöiltä ja elinkeinoelämän organisaatioilta. Ehdokas voi olla kansainvälistymisen lupaavasti aloittanut yritys, tai jo pidempään kansainvälisillä markkinoilla menestyksekkäästi toiminut yritys, joka toimii tiennäyttäjänä muille. Kansainvälistymispalkinto voidaan antaa myös yhteisölle, jonka rooli kansainvälisen kilpailukyvyn edistäjänä on merkittävä. Yhteisöehdokas voi olla organisaatio, yritys tai projekti.
Vuosittain voidaan myöntää korkeintaan neljä tunnustuspalkintoa, joista vähintään kolme tulee myöntää yrityksille. Tyypillisesti palkitut ovat olleet seuraavissa luokissa: vakiintunut vientiyritys, tulokasyritys sekä yhteisö. Vuonna 2021 lisättiin uusi palkintokategoria: ulkomainen, pitkäaikainen investoija (ensimmäinen palkittu oli Bayer Oy). Palkintoa ei julisteta haettavaksi. 
Palkinnon saaneet yritykset.
1967–1989.
1967
1968
1969
1970
1971
1972
1973
1974
1975
1976
1977
1978
1979
1980
1981
1982
1983
1984
1985
1986
1987
1988
1989
1990–2009.
1990
1991
1992
1993
1994
1995
1996
1997
1998
1999
2000
2001
2002
2003
2004
2005
2006
2007
2008
2009
2010–.
2010
2011
2012
2013 (palkinto jaettu 3/2014)
2014
2015
2016
2017
2018
2019
2020
2021
2022
2023
2024
2025
Meat Beat Manifesto

Meat Beat Manifesto on Jack Dangersin ja Johnny Stephensin vuonna 1987 perustama uraauurtava brittiläinen industrial- ja elektronisen musiikin yhtye. Yhtyeen alkuaikojen tuotanto mielletään yleisesti joko elektroksi tai industrialiksi, mutta varsinkin myöhemmillä julkaisuilla suunta on ollut mm. jazzin ja dubin suuntaan. Sanoitukset käsittelevät yleensä yhteiskuntaa, politiikkaa, ns. status quoa ja bändi tunnetaan aktiivisena kasvissyönnin kannattajana, josta myös sen nimi juontuu. 
MBM:n musiikki perustuu vahvasti samplaukseen, jossa Dangers on käyttänyt paljon vanhoja dub-äänitteitä ja pätkiä mm. TV-dokumenteista. Meat Beat Manifesto ei ole koskaan saavuttanut suurta kaupallista suosiota vaikka sen musiikkia on käytetty elokuvissa kuten The Matrix.
Jack Dangers on myös soolouralla ja on remiksannut mm. Orbitalia, Nine Inch Nailsia, Depeche Modea ja David Bowieta. Myös osa Meat Beat Manifeston musiikista on julkaistu Trent Reznorin (Nine Inch Nails) omistamalla Nothing Records -levy-yhtiöllä.
Julianne Nicholson

Julianne Nicholson (s. 1. heinäkuuta 1971 Medford, Massachusetts, Yhdysvallat) on yhdysvaltalainen näyttelijä. Hän on näytellyt vuodesta 2006 "" -televisiosarjassa salapoliisi Megan Wheeleriä. Hänet muistettiin myös draamakomediasarjasta "Ally McBeal", jossa hän näytteli Jenny Shawia tuotantokaudella 2001–2002.
Nicholson on ollut syksystä 2004 naimisissa näyttelijä Jonathan Caken kanssa, ja heillä on kaksi lasta, joista ensimmäinen on syntynyt syyskuussa 2007 ja toinen joulukuussa 2008.
Godfrey Chibanga

Godfrey Chibanga (s. 16. helmikuuta 1989, Sambia) on sambialainen jalkapalloilija, joka edusti viimeksi Veikkausliigassa pelaavaa Rovaniemen Palloseuraa.
Chibanga teki RoPS:n kanssa sopimuksen keväällä 2009 kun Zeddy Saileti oli huomannut Chibangan kyvyt aikaisemmin talvella Sambiassa.
Chibanga ja kahdeksan muuta pelaajaa sai potkut Rovaniemen Palloseurasta keväällä 2011 vedonlyöntiskandaalin vuoksi.
Eric Brewer (tieteilijä)

Eric A. Brewer on miljonääri ja WiLDNet-internetohjelman keksijä. Hänestä tuli UC Berkeleyn vakituinen professori vain 32 vuoden ikäisenä. Vuonna 1996 Brewer oli mukana perustamassa Inktomi Corporation -yhtiötä. Hänet tunnetaan myös CAP Theorem -ohjelman promootiosta. Nykyisin hän työskentelee Googlella.
Palkinnot.
Vuonna 2007 Brewer nimitettiin Association for Computing Machineryn fellow’ksi tunnustuksena ”skaalautuvien ja luotettavien internetohjelmien suunnittelusta”. Samana vuonna hänestä tuli lisäksi National Academy of Engineeringin jäsen.
Kamloops

Kamloops on Brittiläisessä Kolumbiassa Kanadassa sijaitseva kaupunki, jonka väkiluku on 90 000 (2016). Se sijaitsee noin 310 kilometriä Vancouverista koilliseen Thompsonjoen pohjois- ja etelähaaran yhtymäkohdassa. 
Kaupungin tärkeimpiä elinkeinoja ovat maatalous, metsäteollisuus ja kaivosteollisuus.
Peppi Pitkätossu (animaatioelokuva)

Peppi Pitkätossu (, ) on vuonna 1997 valmistunut ruotsalais-saksalais-kanadalainen piirroselokuva.
Suomenkielinen versio.
Elokuva sai Suomessa elokuvateattereissa 72 636 katsojaa, ja se on Suomen elokuvasäätiön mukaan Suomen 13. katsotuin ruotsalainen elokuva. Elokuva on julkaistu suomenkielisenä VHS-kasettina vuonna 1998 ja DVD:nä 18. marraskuuta 2005.
Ääninäyttelijät.
Muissa rooleissa: Markus Bäckman, Kari-Pekka Toivonen ja Lapsikuoro Karviaiset.
Suomenkielisen version on kääntänyt Tomi Snellman ja sen on ohjannut Ira Carpelan.
Jeff Woywitka

Jeff Woywitka (s. 1. syyskuuta 1983 Vermilion, Alberta) on kanadalainen ammattilaisuransa lopettanut jääkiekkopuolustaja. Hän pelasi ammattilaisena vuosina 2003–2015.
Woywitka varattiin Red Deer Rebelsin joukkueesta NHL:ään varausnumerolla 27. Philadelphia Flyersiin vuoden . Ensimmäiset NHL-pelinsä hän pelasi kuitenkin St. Louis Bluesissa kaudella 2005–2006. Woywitka ei kuitenkaan onnistunut vakiinnuttamaan paikkaansa NHL-joukkueiden kokoonpanoihin, joten hän siirtyi marraskuussa 2013 jatkamaan uraansa Saksan DEL-liigassa pelaavaan Augsburger Pantheriin. Kauden 2014–2015 jälkeen Woywitka lopetti ammattilaisuransa.
António Leitão

António Carlos Carvalho Nogueira Leitão (22. heinäkuuta 1960 Espinho – 18. maaliskuuta 2012 Porto) oli portugalilainen kestävyysjuoksija.
Leitão sijoittui kolmanneksi junioreiden EM-kilpailujen 5 000 metrillä Bydgoszczissa 1979. Hän sai pronssia samalla matkalla myös Los Angelesin olympialaisissa 1984 ajalla 13.09,20. Stuttgartin EM-kilpailuissa 1986 hän sijoittui 5 000 metrillä viidenneksi ajalla 13.17,67. Leitão oli pituudeltaan 176 cm, ja hän painoi aktiivivuosinaan 68 kg.
Leitão sairasti hemokromatoosia. Hän joutui 22. helmikuuta 2012 sairaalaan ilmarinnan takia. Hän kuoli sairaalassa maaliskuussa 2012.
VfL Gummersbach

VfL Gummersbach von 1861 e.V. on saksalainen urheiluseura, joka sijaitsee Gummersbachissa. Parhaiten seura on tunnettu käsipallojoukkueestaan, mutta toimintaa on myös yleisurheilussa, hiihdossa, pöytätenniksessa ja voimistelussa. Joukkueen kotiareenana toimii Lanxess Arena.
Historia.
Seura.
Seura perustettiin 3. maaliskuuta 1861 nimellä "Gummersbacher Turnverein". Vuoden 1937 aikoihin monet lähialueen seurat fuusioituivat Gummersbacherin kanssa, jonka takia nimeksi vaihdettiin "VfL Gummersbach von 1861". Toisen maailmansodan jälkeen seura perustettiin uudelleen.
Käsipallojaosto.
Käsipallo joukkue perustettiin vuonna 1923. Ensimmäinen Saksan mestaruus tuli vuonna 1966. Seuran kulta-aikaa olivat vuodet 1966-1991, jolloin se voitti 12 Saksan mestaruutta. Ensimmäisen Euroopan mestaruuden joukkue voitti vuonna 1967, kun se kaatoi finaalissa Dukla Prahan. Vuosina 1970 ja 1971 joukkue voitti Euroopan mestaruuden uudestaan, ensin se kaatoi finaalissa SC Dynamo Berlinin ja vuotta myöhemmin Steaua Bucureşti Handballin. Viimeisimmän Euroopan mestaruuden seura voitti vuonna 1983, jolloin se voitti TsSKA Moskovan. Viimeisen Saksan mestaruuden joukkue voitti 1991, tällöin finaalivastuksena oli SC Magdeburg Gladiators
Vuonna 1997 seuralla oli taloudellisia vaikeuksia. Pelaajat joutuivat osittain luopumaan palkoistaan, jotta joukkue olisi säilynyt. Tämän johdosta perutettiin VfL Handball Gummersbach, joka huolehtisi seuran taloudellisesta tasapainosta.
Celebesinviirikaija

Celebesinviirikaija ("Prioniturus platurus") on indonesialainen kaijalaji. Lajin vanha suomenkielinen lajinimi on kultaviirikaija.
Koko ja ulkonäkö.
Celebesinviirikaija on noin 28 cm pitkä ja se painaa 200–225 g. Kuten kaikilla viirikaijoilla, on silläkin pidentyneet keskimmäiset pyrstösulat, joiden päässä on ikään kuin lusikka tai lasta. Sen höyhenpuku on pääosin vihreä, selkäpuolelta tummempi. Päälaella on pieni punainen täplä ja niskassa violetti laikku. Siiven alapeitinhöyhenet ovat vihreät ja siipisulat alapuolelta vihertävän siniset. Monilla yksilöillä on vaihtelevan kokoinen haileanoranssi vyö tai laikku hartioilla. Pidentyneet pyrstösulat ovat vihreät ja "lusikat" ovat mustat, vihreähohtoiset. Sukupuolet ovat muuten samannäköisiä mutta naaraan pyrstö on lyhyempi ja se on selkäpuolelta kokonaan vihreä. Nokka on vaalean siniharmaa ja kärjestä tumma, iiris tummanruskea ja jalat vihertävänharmaat. Nuori lintu muistuttaa naarasta mutta siltä puuttuvat pyrstösulkien "lusikat".
Lajin voi tavata lentämässä korkealla puiden yläpuolella viiden-kahdenkymmenen yksilön parvissa. Toisinaan ne kerääntyvät suuriksi, jopa satojen yksilöiden parviksi. Ne liikkuvat myös öisin. 
Esiintyminen.
Celebesinviirikaija elää Indonesiassa Sulawesin saarella ja lähistön pienemmillä saarilla. Siitä tunnetaan kolme alalajia: "P. p. platurus", "P. p. talautensis" ja "P. p. sinerubris". Sen populaatio on kooltaan 10 000–20 000 yksilöä. Lajin kanta on taantunut elinympäristöjen tuhoutumisen ja lemmikkieläinkaupan takia.
Elinympäristö.
Laji elää vanhoissa sademetsissä ja puutarhoissa 1 800–2 000 m:n korkeudelle merenpinnasta.
Lisääntyminen.
Lajin pesintä tunnetaan puutteellisesti. Pesä on puun kolossa.
Ravinto.
Celebesinviirikaija syö hedelmiä, siemeniä ja mahdollisesti kukkia. Erityisen persoja ne ovat mangoille, ja niiden on havaittu ruokailevan öisin maissiviljelmillä.
Maksim Votinov

Maksim Andrejevitš Votinov (, s. 29. elokuuta 1988 Leningrad, Venäjän SNT, Neuvostoliitto) on venäläinen jalkapalloilija, joka edustaa Venäjän jalkapalloliigassa pelaavaa Arsenal Tulaa. Hän on pelipaikaltaan hyökkääjä.
Ura.
Votinov sai jalkapallo-oppinsa Pietarissa ja pelasi juniorivuotensa Zenitin akatemiassa. Hän siirtyi Suomeen kaudeksi 2008, jolloin hän pelasi Kuusankosken riveissä Kakkosta ja teki 14 maalia.
Kaudeksi 2009 Votinov siirtyi Suomen korkeimman sarjatason Veikkausliigan Myllykosken Palloon, jonka kanssa hän solmi kolmevuotisen sopimuksen. Hän debytoi liigassa Interiä vastaan 23. huhtikuuta 2009 ja teki ensimmäisen maalinsa seuraavassa ottelussa Tampere Unitedia vastaan 29. huhtikuuta. Hän oli kahdeksalla ja yhdeksällä maalillaan joukkueensa paras maalintekijä kausilla 2009–2010. Vuonna 2010 Votinov pelasi MYPAn kanssa myös Eurooppa-liigan karsinnoissa, jossa hän onnistui maalinteossa viidesti.
Votinovin yhteistyö MYPAn kanssa päättyi kauteen 2011. Helmikuussa 2012 hän teki sopimuksen Venäjän 1. divisioonassa pelanneen Baltika Kaliningradin kanssa.
Burunviirikaija

Burunviirikaija ("Prioniturus mada") on indonesialainen kaijalaji.
Koko ja ulkonäkö.
Burunviirikaija on noin 32 cm pitkä. Kuten kaikilla viirikaijoilla, sillä on pidentyneet, kärjestä lusikkamaiset keskimmäiset pyrstösulat. Sen höyhenpuku on vihreä, vatsapuolelta ja poskista vaaleamman vihreä. Alaperä on keltainen, siiven alapeitinhöyhenet ovat vihreät ja siipisulat alapuolelta vihertävän siniset. Pidentyneet pyrstösulat ovat vihreät ja "lusikat" ovat tummansiniset. Koiraan niska, hartiat ja pienet peitinhöyhenet ovat violetit. Sukupuolet ovat muuten samannäköisiä mutta naaraalta puuttuvat violetit kuviot ja sen pyrstö on lyhyempi. Nokka on vaalean siniharmaa ja kärjestä valkoinen, iiris ruskea ja jalat harmaat.
Esiintyminen.
Burunviirikaija elää Indonesiassa Burun saarella. Sen populaatio on kooltaan 189 000–483 000 yksilöä ja elinympäristön pinta-ala 20 000–50 000 neliökilometriä.
Elinympäristö.
Laji elää kaikenlaisissa metsissä 1 600 m:n korkeudelle merenpinnasta, runsain se on noin 600 m:n korkeudella vuoristossa.
Lisääntyminen.
Pesintä tunnetaan puutteellisesti. Pesä on korkealla puun kolossa. Naaraat munivat yleensä enintään viisi munaa.
Ravinto.
Burunviirikaija syö siemeniä, marjoja, kukkia ja hedelmiä.
Natriumperkloraatti

Natriumperkloraatti (NaClO4) on perkloorihapon natriumsuola. Aine esiintyy valkoisena, hygroskooppisena eli ilmasta kosteutta imevinä kiteinä tai jauheena. Se on vahva hapetin, jota voidaan valmistaa natriumkloraatista (NaClO3) elektrolyysin avulla. Sen valmistuksessa kloraatti-ioni reagoi veden kanssa seuraavasti muodostaen perkloraatti-ionin:
ClO3- + H2O → ClO4- + 2H+ + 2e-
Natriumperkloraattia käytetään pyrotekniikan valmisteissa. Muita käyttökohteita ovat perkloraattisuolojen valmistus ja kaliumsuolojen toteamiseen.
Katarinahissen

Katarinahissen on yleisöhissi Slussenin kupeessa Södermalmissa Tukholmassa. Sen rakensi belgialainen "Lecoq &amp; Comp" 1881–1883 insinööri Knut Lindmarkin suunnitelman mukaan. Hissi vihittiin 19. maaliskuuta 1883. Hissikoneiston toimitti yhdysvaltalainen "Weeks &amp; Halsey". Aluksi hissiä nosti höyrykone, mutta 1915 se korvattiin sähkömoottorilla. Hissin huipulle kiinnitettiin Tukholman ensimmäinen valomainos, Stomatol, 1909. Kyydin hinta ylös Slussenilta Södermalmiin oli viisi äyriä ja alas kolme äyriä.
Slussenin rakentamisen yhteydessä 1930-luvulla myös Katarinahissen purettiin. Uusi hissi vihittiin käyttöön 1936. Konstruktivismia edustavan uuden hissin suunnittelivat arkkitehdit Eskil Sundahl ja Olof Thunström. Kaksihyttistä hissiä ohjasi kuljettaja. Myöhemmin hissit automatisoitiin, mutta niissä oli edelleen rahastaja, joka kulki hissin mukana. Kyyti maksoi kymmenen kruunua. Ylhäällä hissin ja Mosebacken välillä kulkevassa kävelysillassa toimii maineikas tukholmalaisravintola "Gondolen". Gondolen ja ns. KF-talo avattiin samanaikaisesti hissin kanssa eli vuonna 1936.
Katarinahissen suljettiin vuonna 2010 vuosien ongelmien jälkeen ja suunniteltiin jälleen avattavaksi vuonna 2016. Korjaustyöt Slussenin uudistuksen yhteydessä etenivät hitaasti, ja hissi avattiin käyttöön uudelleen lokakuussa 2023.
Marja Mattlar

Marja Helena Mattlar (o.s. Pispa s. 3. joulukuuta 1953 Helsinki) on suomalainen laulaja ja lauluntekijä.
Mattlar asuu Hartolan Vuorenkylässä. Hänen varsinainen levytysuransa alkoi vuonna 1992, jolloin ranskalainen folkmuusikko Gabriel Yacoub tarjoutui tekemään hänen kanssaan yhteistyötä. Esikoisalbumi "Pariisi–Vuorenkylä" tehtiin Pariisissa ja ilmestyi vuonna 1993. Ranskalainen Buda Musique -levy-yhtiö julkaisi suomenkielisen albumin ympäri maailman.
Mattlar on saanut kiitosta omaehtoisesta tyylistään ja rohkeista sanoituslähtöisistä kappaleistaan. Hän on tehnyt poikkeuksellisen pitkän uran suhteellisen tuntemattomana trubaduurina. Poikkeuksellista on myös se, että suurin osa hänen julkaisemistaan albumeista ovat omakustanteita. Mattlar on maininnut, että hyvät arviot kriitikoilta ovat mahdollistaneet taiteilija-apurahojen saamisen, jotka vastaavasti ovat antaneet hänelle mahdollisuuden taiteelliseen vapauteen.
Timo Rautiainen &amp; Trio Niskalaukaus -yhtye on tehnyt Mattlarin musiikkia tunnetuksi levyttämällä hänen kappaleensa ”Lintu”, ”Kehtolaulu” ja ”Elinkautinen”. Viimeisin oli ennenjulkaisematon ilmestyessään yhtyeen "Rajaportti"-albumilla. Mattlar on tehnyt yhteistyötä myös venäläis-ukrainalaisen Kauan-yhtyeen kanssa. 
Mattlarille myönnettiin taiteilijaeläke vuonna 2014.
Marja Mattlarin puoliso on muusikko ja toimittaja Tapio Mattlar ja heidän poikansa on toimittaja Mikko Mattlar.
AssaultCube

AssaultCube on Rabid Viper Productionsin kehittämä moninpelattava ensimmäisen persoonan ammuntapeli, joka perustuu avoimen lähdekoodin Cube-pelimoottoriin. Peli on ladattavissa ilmaiseksi Microsoft Windows, Linux ja OS X -järjestelmiin. Peli toimii nykymittapuun mukaan erittäin keveällä kokoonpanolla. Minimivaatimuksena on 500 MHz prosessori ja 64 Mb näytönohjain. Peli on ottanut vaikutteita aina aiemmasta projektinimestä (ActionCube) lähtien "Action Quake 2":sta.
Historia.
Vuonna 2004 neljän henkilön ryhmä alkoi työskennellä ActionCube-nimisen pelin parissa ja vuonna 2006 julkaistiin ensimmäinen betaversio. Seuraavana vuonna pelin nimi vaihdettiin AssaultCubeen. Versio 1.0.4 julkaistiin 16. kesäkuuta 2009.
Pelaaminen.
AssaultCube painottuu internet-moninpeliin, mutta siihen on myös saatavilla botteja yksinpeliä varten.
Pelissä on saatavilla viisi pääasetta: rynnäkkökivääri, konepistooli, tarkkuuskivääri, haulikko ja karbiini, joista pelaaja voi valita itselleen sopivimman. Jokaisella aseella on omat vahvuutensa ja heikkoutensa. Esimerkiksi haulikko on tehokas lähietäisyydellä, mutta heikko kauas ammuttaessa. Pelaaja saa alussa myös puukon ja pistoolin käyttöönsä. Pelialueelta voi myös poimia erilaisia bonuksia, kuten ammuksia, panssareita ja kranaatteja.
Vaikka AssaultCube tavoittelee ulkoasultaan realistista tyyliä, on itse pelaaminen on nopeatempoista. Pelaaja pystyy fysiikan rajoja rikkoen myös hyppäämään ja juoksemaan nopeammin käyttäessään aseiden voimakasta rekyyliä hyväkseen. Saman tuloksen saa myös kranaatin paineaallolla. On myös mahdollista liikkua nopeammin juosten eteenpäin ja sivulle yhtä aikaa. AssaultCuben ikäraja on 12 vuotta.
Pelimuotoja.
Team Deathmatch
Kaksi joukkuetta taistelee toisiaan vastaan ja eniten tappoja erän lopussa saanut joukkue voittaa.
Team Survivor
Joukkueet yrittävät tappaa kaikki vastapuolen pelaajat.
Deathmatch
Kaikki vastaan kaikki, jossa eniten tappoja saanut voittaa.
Capture The Flag
Joukkueet yrittävät varastaa toisen joukkueen lipun ja tuoda sen omaan tukikohtaansa. Eniten onnistuneita lipunryöstöjä tehnyt joukkue voittaa.
Pistol Frenzy
Kaikki vastaan kaikki, jossa pelaajilla on käytössään vain puukko ja pistooli (ja pelialueelta kerättävät kranaatit).
Last Swiss Standing
Kaikki vastaan kaikki, jossa pelaajilla on vain puukko (ja pelialueelta kerättävät kranaatit).
One Shot, One Kill
Kaikki vastaan kaikki, joissa kaikilla on käytössään vain tarkkuuskivääri ja puukko, jotka molemmat tappavat yhdellä osumalla.
Team One Shot, One Kill
Sama kuin edellinen, mutta joukkueilla.
Hunt the Flag
Kummassakin joukkueessa yksi henkilö kantaa lippua ja pelaajat yrittävät tappaa toisen joukkueen lipunkantajan saadakseen pisteen.
Keep the Flag
Pelaajat yrittävät kaapata lipun ja pitää sitä itsellään mahdollisimman kauan saadakseen pisteitä.
Team Keep the Flag
Sama kuin edellinen, mutta joukkueilla.
Yhteisö.
Koska pelaajakanta on suhteellisen pieni, niin pelaajilla on erittäin tiivis yhteisö. Kunnolla kommunikoidakseen tarvitaan englannin kielen taito, mutta erittäin kansainvälisessä pelaajakannassa löytyy kyllä suomenkielisiä.
Ottar E. Akre

Ottar Edvardsen Akre (19. toukokuuta 1896 Ytre Rendal, Norja – 29. lokakuuta 1992 Oslo) oli norjalainen harmonikkataiteilija ja säveltäjä. Häntä on kuvattu tärkeimmäksi vaikuttajaksi harmonikkamusiikin kehittymisessä Norjassa 1900-luvulla.
Tausta.
Ottar kasvoi monipuolisessa musiikkimiljöössä Rendalenissa. Hänen Edvard-isänsä soitti bassoa paikallisessa "Stormusikken"-orkesterissa.
Akre opiskeli harmonikansoittoa vuodesta 1910 lähtien Jømnasta kotoisin olleen Johan Elsmon johdolla. Toisin kuin useimmat aikansa harmonikansoittajat, Akre opetteli soittamaan nuoteista alusta lähtien ja hän kokeili useampia soittimia. Hän opiskeli pianon ja urkujen soittoa Marit Illevoldin johdolla.
Ura.
Aluksi Akre kävi kiertueilla Elsmon kanssa. Hän levytti ensilevytyksensä 1919. Vuonna 1922 Akre matkusti Yhdysvaltoihin, jossa hän opiskeli musiikin teoriaa. Hän palasi Norjaan kuusi vuotta myöhemmin ja sai työpaikan Carl M. Iversenin musiikkiliikkeestä Oslossa. Hän toimi myös esiintyvänä muusikkona ja pedagogina.
Akre julkaisi kaksiosaisen harmonikansoiton oppikirjan "Lærebok for Accordion (Trekkspill)", josta ensimmäinen osa ilmestyi 1927 ja jälkimmäinen 1930. Hänen oppilaitaan olivat useat myöhemmin tunnetuiksi tulleet norjalaiset harmonikkataiteilijat, kuten Toralf Tollefsen, Rolf Syversen, Arnt Haugen, Alf Blyverket, Arnstein Johansen, Ottar Johansen ja Roy Hansen.
1930-luvulla Akren trio oli tunnettu yhtye, joka esiintyi säännöllisesti radiossa. Akren lisäksi trion jäseniä olivat kitaristi Oscar Skau ja viulisti Eugen Martinsen, jonka myöhemmin korvasi Amund Friestad. Trio kasvoi myöhemmin kvintetiksi ja edelleen Tip Top Bandiksi, jossa soitti useita ajan tunnettuja muusikoita.
Akre kirjoitti myös noin 100 sävellystä, joista tunnetuimpia ovat "St. Hansvalsen", "Livet i Hemsedal", "Østerdal-mazurka", "Brandbuvalsen" sekä "Fagerborg rheinleder". Hänen sävellyksissään on myös harmonikalle suunnattuja konserttiteoksia, kuten "Fox Caprice" ja "Schottis Akrobatik".
Akre johti Oslon harmonikkakerhon orkesteria 30 vuoden ajan. Hän toimi myös Oslon konservatorion opettajana vuosina 1940–1946. Hän oli aktiivinen vierailija konserteissa, tapaamisissa ja festivaaleilla yli 90-vuotiaaksi saakka.
Akren soittimia, sävellyksiä ja muuta hänen elämäntyöhönsä liittyvää materiaalia on tallennettu Rendalenin museoon ("Rendalen bygdemuseum").
Levytykset.
Akren levytysura alkoi vuonna 1919 The Grammophon Companylla. Yhdysvalloissa hän levytti Victorille ja Columbialle. Palattuaan Norjaan Akre levytti Columbia-yhtiölle vuodesta 1928 aina 1960-luvulle saakka.
Taiwan Golden Bee

Taiwan Golden Bee Ltd, lyhennettynä TGB, on taiwanilainen mönkijöiden, skoottereiden ja moottorien valmistaja. 
Historia.
TGB-tehdas on perustettu vuonna 1965 nimellä Taiwan Vespa, ja se oli osa italialaista Piaggio-konsernia.
Tällöin tehtaalla valmistettiin ja kokoonpantiin Vespa-skoottereita sekä osia muihin Piaggion tuotteisiin.
Vuonna 1978 tehdas irtautui Piaggio-konsernista. Aluksi se keskittyi osien valmistamiseen Piaggion lisäksi myös muille tunnetuille eurooppalaisille merkeille kuten Aprilia, Peugeot, Morini ja Minarelli. Samalla yrityksen nimi muuttui Taiwan Vespasta Taiwan Golden Bee Ltd:ksi.
Nykyään TGB valmistaa omien skoottereiden sekä mönkijöiden ohella moottoreita, ja osia useille tunnetuille merkeille. Niitä ovat Can-Am, Polaris, Suzuki, Yamaha, Peugeot, Minarelli, Morini, Vespa/Piaggio ja Gamax.
Vuonna 2020 Yhdysvaltalainen Arkansasin osavaltiossa sijaitseva rinnakkainistuttavien UTV ajoneuvojen valmistaja Indimitator LLC rupesi käyttämään ajoneuvoissaan TGB:n valmistamaa tuhatkuutioista moottoria.
TGB:llä on kolme omaa tehdasta Taiwanissa joissa tapahtuu tuotekehitys, valmistus sekä ajoneuvojen kasaus. Valmistajana TGB on sertifioitu ISO 9001- ja QS 9000 -laatustandardien piiriin vuodesta 1995 lähtien, Kaikki tehtaan tuotteet ovat EC- ja EPA/DOT- hyväksynnän alaisia.
Nykyisin TGB ajoneuvoja myydään jokaisessa maanosassa ja yli 50 maassa.
TGB Suomessa.
Suomeen TGB mönkijöitä sekä skoottereita on maahantuotu vuodesta 2005 lähtien. 
Maahantuojana on koko ajan toiminut Modularbox Oy Espoossa ja Porissa. 
Vuosien saatossa Suomeen on tuotu niin tieliikenne-, maasto-, kuin traktorimönkijöitä sekä erikokoisilla moottoreilla varustettuja skoottereita.
Nykyään TGB-mallisto keskittyy traktorimönkijöihin sekä moposkoottereihin.
Until It Sleeps

Until It Sleeps on yhdysvaltalaisen heavy metal -yhtye Metallican single heidän albumiltaan "Load". Kappaleesta tehtiin musiikkivideo joka sai ensi-iltansa MTV:llä 23. toukokuuta 1996. Singlestä julkaistiin 3 eri versiota. Kappaleen ovat säveltäneet James Hetfield sekä Lars Ulrich.. 
"Until It Sleeps" kertoo yhtyeen laulaja/kitaristi James Hetfieldin vanhemmista jotka sairastivat syöpää, mutta eivät uskonsa takia suostuneet syöpähoitoihin.
Yhtye soitti kappaletta ahkerasti konserteissaan sen julkaisun jälkeen mutta "Until It Sleeps" on 2000-luvulle tultaessa tippunut lähes kokonaan yhtyeen settilistoista. 
"Until it Sleeps" oli ensimmäinen "virallisesti" piraattina MP3-tiedostona julkaistu musiikkikappale, kun Compress 'Da Audio -piraattiryhmä julkaisi sen IRC-verkossa 10. elokuuta 1996. EFnet-verkossa sijainneen #mpeg3-kanavan jäsen Coyote666 loi ensimmäisen tietokoneohjelman MP3-tiedostojen kopiointiin CD-levyiltä. 
Singlet.
CDS 1
CDS 2
CD Single (USA)
Muurikello

Muurikello ("Campanula portenschlagiana") on Dalmatian vuoristossa, lähinnä Kroatiassa kasvava pienikokoinen runsaskukkainen kellokasvi. Sen korkeus on vain reilut kymmenisen senttimetriä, mutta kukinnot voivat olla hyvinkin tuuheita. Itse kukka on violetinsininen ja muodoltaan jossain määrin harakankelloa muistuttava. Kasvi on monivuotinen.
Kasvia on istutettu muuallekin ja se on suosittu seinien koristeena, joskaan se ei pidä suorasta auringonpaahteesta. Se voi satunnaisesti talvehtia myös Suomessa. Sitä on saatavilla myös ruukkukasvina esimerkiksi amppeleihin. Siitä on jalostettu myös valkokukkainen muoto.
Hirvenjuoksu

Hirvenjuoksu on urheilumuoto, joka koostuu kolmesta osalajista; juoksu, etäisyyden arviointi ja ammunta.
Kilpailun kulku.
Hirvenjuoksuissa juostava juoksumatka vaihtelee 4–7 kilometrin välillä. Alkuvaiheessa taipaletta on arviointipiste, jossa arvioidaan kuinka kaukana hirvenpäät ovat. Matka vaihtelee 50–200 metrin välillä. Kun noin kolme neljäsosaa matkasta on juostu, on ammunnan vuoro. Siellä ammutaan sadan metrin päähän kymmenen laukausta metsästyskiväärillä. Sen jälkeen juostaan vielä lyhyt matka.
Luettelo Qatarin hallitsijoista

Qatarin emiiri () on Qatarin valtionpäämies. Maan perustuslain mukaan emiiri mm. vahvistaa lait, edustaa maataan ulkomailla ja toimii asevoimien ylipäällikkönä. Nykyisenä emiirinä toimii Tamim bin Hamad, joka nousi valtaan 25. kesäkuuta 2013.
Ensimmäinen Al Thani -suvun hallitsija oli Muhammad bin Thani, joka nousi valtaan vuonna 1851. Ensimmäinen emiirin titteliä käyttänyt hallitsija oli kuitenkin Ahmad bin Ali (vallassa 1960–1972).
Emiirin virka-asunto on Dohassa sijaitseva Amiri Diwan, joka on 1700-luvulla rakennettu linnoitus. Samassa rakennuksessa toimivat myös muu Qatarin hallinto, minkä vuoksi sen nimellä viitataan maan hallintoon samalla tavalla kuin vaikkapa "Valkoinen talo" Yhdysvalloissa.
Qatarin hallitsijat aikajärjestyksessä.
Lähde:
Grace Park

Grace Park (s. 14. maaliskuuta 1974 Los Angeles, Kalifornia, Yhdysvallat) on kanadalainen näyttelijä. Hän on näytellyt muun muassa luutnantti Sharon Valeriin roolin yhdysvaltalaisessa science fiction -televisiosarjassa "Taisteluplaneetta Galactica" (2004–2009) ja Shannon Ngin roolin kanadalaisessa nuortensarjasta "Edgemont" (2001–2005). Hän on näytellyt myös muun muassa televisiosarjoissa "Tähtiportti" vuonna 2001 ja "Raja – the Border" vuosina 2008–2010. Vuodesta 2010 Park on näytellyt etsivä Kona "Kono" Kalakauan roolissa CBS:n tuottamassa "Havaiji 5-0" -sarjassa. Grace on myös Sandra Telfairin roolissa pelissä "Command and Conquer: Tiberium Wars". 
Korealaista sukua oleva Park syntyi Los Angelesissa mutta perhe muutti jo hänen ollessaan pieni Kanadaan Vancouveriin. Hän on opiskellut psykologiaa University of British Columbiassa. Park on naimisissa korealaisen Phil Kimin kanssa.
Zeno Clash

Zeno Clash on ACE Teamin kehittämä ja Valve Corporationin julkaisema videopeli, joka käyttää Source-pelimoottoria. Peli on ladattavissa Steam-myynnin kautta.
Mod DB valitsi pelin vuoden 2008 parhaimmaksi tulevaksi indie-peliksi.
Pelin jatko-osa "Zeno Clash II" julkaistiin vuonna 2013.
Turvallisuusalan valvontayksikkö

Turvallisuusalan valvontayksikkö on sisäministeriön alaisuudessa toimiva yksikkö, joka sääntelee, ohjaa ja valvoo yksityistä turvallisuusalaa. Yksikön tehtäviin kuuluvat mm. vartioimisliikelupien myöntäminen ja peruuttaminen sekä vartioimisliikkeen vastaavaksi hoitajaksi hyväksyminen. Turvallisuusalan valvontayksikkö ohjaa yksityistä turvallisuusalaa korkeammalta tasolta, siinä missä vartijaksi, väliaikaiseksi vartijaksi, turvasuojaajaksi ja järjestyksenvalvojaksi hyväksymiset myöntävät poliisilaitokset.
Muuta.
Yksikkö pitää myös ajantasaista listaa hyväksytyistä järjestyksenvalvojakouluttajista, sekä yrityksistä, joilla on voimassa oleva vartioimisliikelupa. Yksikkö aloitti toimintansa 1.10.2002 ja se toimi aluksi sisäministeriön poliisiosaston, nykyisin Poliisihallituksen osana. Osasto sijaitsee Mikkelissä.
.tv

.tv on Tuvalun saarivaltion Internet-maakoodi verkkotunnuksia varten. Maakoodista on tullut suosittu, koska se on monissa eri kielissä tunnettu lyhenne sanasta televisio, joten monet televisioon tai videoihin liittyvät sivut ovat ostaneet sen itselleen tehdäkseen sivuston osoitteesta huomiota herättävän. Maakoodi on myös helppo muistaa ja lausua ja se on täynnä vapaita nimiä. .tv-suffiksin rojalteista saadut tuotot muodostivat 10,9 % Tuvalun bruttokansantuotteesta vuonna 2020 (joka oli yhteensä n. 48 milj. euroa).
Tuvalu teki 2022 sopimuksen GoDaddyn kanssa verkkotunnustensa vuokrauksesta. Sopimuksen arvoa ei ole julkistettu, mutta se saattaa olla jopa kymmenen miljoonaa dollaria vuodessa. Aiempi sopimus Verisignin kanssa oli viiden miljoonan dollarin arvoinen. Päätteen arvo on 2010-luvulla noussut erityisesti Twitch-suoratoistopalvelun ansiosta, sillä yli sadan miljoonan käyttäjän palvelu käyttää .tv-päätettä.
Ilmastonmuutoksen mukanaan tuoma uhka Tuvalun valtion olemassaololle on myös herättänyt kysymyksiä internet-maakoodin tulevaisuudesta.
Tomaž Razingar

Tomaž Razingar (s. 25. huhtikuuta 1979 Jesenice) on slovenialainen jääkiekkoilija. Hän edustaa tällä hetkellä IF Troja-Ljungbytä. Seura kuuluu ruotsalaiseen Allsvenskaniin. Razingarin pelipaikka on vasen laitahyökkääjä.
Ura.
Razingar aloitti uransa 1997 HK Acroni Jesenicessä. Hän lähti 1998 rapakon taakse koittamaan onneaan, pelaten suurimman osan kaudesta ECHL-liigan Peoria Rivermenissä, keräten tehot 2+13. Kauteen kuului myös yksi ottelu AHL:n Worcester IceCatsissä. Seuraavalla kaudella tehot paranivat, ja saldona oli 10 maalia ja 9 syöttöä.
Kauden jälkeen Razingar palasi Jeseniceen, joka pelasi Slovenian pääsarjan lisäksi myös alppimaiden kansainvälistä sarjaa. Hän pääsi myös ensimmäistä kertaa aikuisten arvokisoihin, kun hänet valittiin pääsarjaan nousseeseen Slovenian maajoukkueeseen. Kisat olivat Razingarille henkilökohtainen menestys, ja hän oli joukkueensa paras pistemies kuuden ottelun tehoilla 3+3, joista kaksi maalia Yhdysvaltoja vastaan. Slovenia tosin tippui B-sarjaan. Tämän jälkeen Razingar on edustanut kotimaataan kaikissa arvokisoissa, ollen joka kerta joukkueen sisäisen pistepörssin kärkipäätä. Hän on usein muodostanut ykkösketjun Los Angeles Kingsin Anže Kopitarin sekä Jesenicen seurakaverinsa Marcel Rodmanin kanssa.
Razingarin seuraava ulkomaanreissu kohdistui Tšekin Extraligaan. Reilun kauden aikana hän ehti edustaa kolmea seuraa, mutta kesken kauden 2004–2005 suuntana oli jälleen Jesenice. Hän oli alppiliigan paras maalintekijä 23 maalilla 22 ottelussa, hänet valittiin myös sarjan arvokkaimmaksi pelaajaksi.
Kolmas kerta muodostui samanlaiseksi kuin edellinenkin; Razingar pelasi Tšekissä hieman yli vuoden ilman häikäisevää menestystä, ja jälleen hän päätti palata isompaan rooliin kotimaahansa.
.fm

.fm on Mikronesian federaation Internet-maakoodi verkkotunnuksia varten, jonka kuka tahansa voi rekisteröidä itselleen maksua vastaan. Maakoodista on tullut suosittu erityisesti radioiden nettisivustojen keskuudessa, mikä tekee siitä liiketoimintaa ajatellen kannattavan. Hyvä esimerkki maakoodia käyttävistä sivustoista on Last.fm.
Maaliskuussa 2018 maakoodi voitiin liittää emojeita sisältäviin osoitteisiin.
Maakoodia käyttävien verkkotunnusten tietokantaa ylläpitää dotFM (BRS Media Inc.).
Ilmastoluokitus

Ilmastoluokitus on erilaisten ilmastojen ryhmittelyjä luokkiin. Monesti ilmastoluokitteluissa oletetaan kosteuden ja lämpötilan määräävän kasvillisuustyypin, jonka mukaan suurin osa ilmastoluokista esitetään. Esimerkiksi metsä vaatii tietyssä lämpötilassa kasvaakseen tietyn sademäärän. Vaikkapa 250 mm vuotuisen sademäärän alueella on kuumassa ilmastossa kuivaa aavikkoa, mutta lähellä nollaa celsiusastetta kosteaa suota. Lämpötila vaikuttaa ilmastoon sitä kuivattavasti, koska se lisää haihtumista.
Monille luokitteluille tyypillisiä ilmastoluokkia ovat esimerkiksi sademetsäilmasto, aavikkoilmasto ja tundrailmasto. Esimerkiksi sademetsä on maapallon oloissa kuuma ja kostea, aavikko hyvin kuiva ja tundra kylmä. Lämpötilan ja sademäärän vuosivaihtelu luo omat erityspiirteensä ilmastoihin. Sademäärän epätasainen jakautuminen vuodenajan mukaan kuivattaa ilmastoa, mikä tulee esille varsinkin talvisateisessa Välimeren ilmastossa.
Lämpötilan vaihtelu on suurta mantereiden sisäosissa, joiden ilmastoja sanotaan mantereisiksi, ja merien lähellä olevia mereisiksi.
Tunnetuin ilmastoluokitus lienee Köppenin ilmastoluokitus.
Falco Lombardi

 on kuvitteellinen hahmo, joka seikkailee "Star Fox" -pelisarjassa. Hän on haukka ja Fox McCloudin oikea käsi, ja hän taistelee Foxin kanssa vihollisia vastaan. Falco esiintyy myös kaikissa "Super Smash Bros." -pelisarjan osissa ensimmäistä lukuun ottamatta.